**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

\_\_\_\_\_\_\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_

Številka: 090-136/2024/2

Datum: 14. 11. 2024

**Zadeva: Dopustnost posredovanja določenih podatkov – odgovor ministrstva**

Zveza: vaš dopis z dne 4. 11. 2024

Spoštovani,

na Ministrstvo za javno upravo ste posredovali dopis, kjer navajate, da ste dne 15. 10. 2024, po pooblaščencu prejeti zahtevo podjetja \_\_\_\_\_\_\_\_\_\_\_\_ d.o.o. za posredovanje informacij javnega značaja po Zakonu o dostopu do informacij javnega značaja (ZDIJZ)[[1]](#footnote-1), kjer želi prosilec pridobiti naslednje informacij javnega značaja:

* pisno povpraševanje \_\_\_\_\_\_\_\_\_\_\_ doma starostnikov (\_\_\_\_\_) in oddano ponudbo podjetja \_\_\_\_\_\_\_ d.o.o. glede zagotavljanja storitev varnosti in zdravja pri delu (VZD) in varstva pred požarom (VPP) za \_\_\_\_\_\_;
* vso dokumentacijo KDS vezano na opravljen postopek izbire podjetja \_\_\_\_\_\_\_ d.o.o. kot izvajalca strokovnih nalog VZD in VPP po določilih ZJN-3[[2]](#footnote-2);
* pogodbo o izvajanju strokovnih nalog VZD in VPP, ki jo je \_\_\_\_\_\_\_ sklenil s podjetjem \_\_\_\_\_\_\_\_\_\_ d.o.o.;
* vso pisno in elektronsko komunikacijo med predstavniki \_\_\_\_\_\_ in podjetjem \_\_\_\_\_\_\_\_\_ d.o.o., ki je vezana na podano ponudbo, opravljen postopek po določilih ZJN-3 in sklenitev pogodbe;
* vse račune, specifikacije/poročila o opravljenem delu in ostalo dokumentacijo vezano na opravljene storitve VZD in VPP s strani podjetja \_\_\_\_\_\_\_\_ d.o.o., vse od sklenitve pogodbe do dneva vložitve predmetne zahteve.

Na podlagi zgoraj navedenega vas zanima:

* Ali ste dolžni posredovati vso pisno dokumentacijo in vso komunikacijo med zavodom in \_\_\_\_\_\_\_\_\_\_ d.o.o., četudi predstavljajo podatki po naravi osebne podatke, poslovno skrivnost, ipd. ?
* Katerih informacij niste dolžni posredovati?
* Katero vrsto dokumentacije (korespondenco, račune, specifikacije, poročila o opravljenem delu, vso ostalo dokumentacijo,...) ste dolžni prosilcu posredovati?
* Kako naj postopate, če z določeno zaprošeno dokumentacijo ne razpolagate, saj je sodelavka, ki je predmetni postopek vodila, delovno razmerje konec leta 2023, zaključila?

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje pravno mnenje.

**Informacija javnega značaja**

Informacija javnega značaja je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb.

**Omejitve dostopa do informacij javnega značaja**

Dostop do informacije javnega značaja pa ni brez omejitev. ZDIJZ v prvem odstavku 6. člena navaja **enajst primerov, v katerih lahko organ prosilcu zavrne zahtevo.** Taki primeri so med drugimi, če prosilec osebni podatek, katerega razkritje bi pomenilo kršitev varstva osebnih podatkov v skladu z zakonom, ki ureja varstvo osebnih podatkov ali če prosilec zahteva podatek, ki je opredeljen kot poslovna skrivnost v skladu z Zakonom o poslovni skrivnosti (ZPosS). **Vendar pa** **se v skladu z drugim odstavkom 6. člena dostop do zahtevane informacije dovoli, če je javni interes glede razkritja močnejši od javnega interesa ali interesa drugih oseb za omejitev dostopa do zahtevane informacije, o čemer odloča zavezanec sam.**

**Izjema od izjeme – poraba javnih sredstev**

Nadalje tretji odstavek 6. člena ZDIJZ določa, da se ne glede na določbe prvega odstavka 6. člena (izjeme od dostopa), dostop do zahtevane informacije dovoli: **če gre za podatke o porabi javnih sredstev** **ali podatke, povezane z opravljanjem javne funkcije ali delovnega razmerja javnega uslužbenca,** razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja. **Če je zahtevana informacija zavarovana skladno z zakonom, ki ureja avtorsko in sorodne pravico, in je imetnik pravic tretja oseba, organ v primeru iz prejšnjega odstavka prosilcu omogoči seznanitev z informacijo tako, da mu jo da zgolj na vpogled.**[[3]](#footnote-3)

**Delni dostop do informacij javnega značaja**

Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta ter seznani prosilca z njegovo vsebino.[[4]](#footnote-4)

**Poslovna skrivnost**

V upravnem postopku po ZDIJZ mora organ po prejemu zahteve za dostop do informacij javnega značaja med drugim ugotoviti, ali te informacije izpolnjujejo zahteve za poslovno skrivnost v skladu z ZPosS. Po ZPosS zakonu poslovna skrivnost zajema nerazkrito strokovno znanje, izkušnje in poslovne informacije, ki **kumulativno** izpolnjuje naslednje zahteve: je skrivnost, ki ni splošno znana ali lahko dosegljiva osebam v krogih, ki se običajno ukvarjajo s to vrsto informacij; ima tržno vrednost in imetnik poslovne skrivnosti je v danih okoliščinah razumno ukrepal, da jo ohrani kot skrivnost. To pomeni, da je imetnik poslovne skrivnosti informacijo določil kot poslovno skrivnost v pisni obliki in o tem seznanil vse osebe, ki prihajajo v stik ali se seznanijo s to informacijo, zlasti družbenike, delavce, člane organov družbe in druge osebe. **Za poslovno skrivnost se ne morejo določiti informacije, ki so po zakonu javne**, ali informacije o kršitvi zakona ali dobrih poslovnih običajev. **Pridobitev poslovne skrivnosti se šteje za zakonito, če se pridobi z uresničevanjem pravice dostopa do informacij javnega značaja.**[[5]](#footnote-5)

**Pavšalne navedbe, da zahtevano gradivo predstavlja poslovno skrivnost, niso sprejemljive.** Kadar zavezanec ob obravnavi zahteve ugotovi, da se zahtevane informacije javnega značaja utegnejo nanašati na **poslovne skrivnosti poslovnih subjektov**, mora po ustaljeni upravno-sodni praksi poslovne subjekte v skladu z Zakonom o splošnem upravnem postopku (ZUP)[[6]](#footnote-6) pritegniti v postopek in jim dati možnost navajanja dejstev, predlaganja dokazov in odgovarjanja na nasprotne navedbe in dokaze glede obstoja poslovne skrivnosti oziroma morebitnega razkritja poslovne informacije, na katero se nanaša.

V skladu s prakso IP in sodno prakso[[7]](#footnote-7), poslovna skrivnost **ni absolutna pravica subjekta**. Ključno v tem primeru je, da gre tudi za dokumente, ki so vezani na porabo javnih sredstev, zato je treba informacije presojati z vidika tretjega odstavka 2. člena ZPosS, po katerem se za poslovno skrivnost ne morejo določiti informacije, ki so po zakonu javne, ali informacije o kršitvi zakona ali dobrih poslovnih običajev. Javnost konkretne informacije npr. vsebine pogodbe tako narekuje/določa prva alineja tretjega odstavka 6. člena ZDIJZ, saj gre za podatke, povezane s porabo javnih sredstev. **V kolikor pogodba vsebuje osebne podatke, za katere ne obstaja zakonska podlaga za prost dostop jih je treba prekriti (anonimizirati).**

Nadalje **Zakon o javnem naročanju (ZJN-3)[[8]](#footnote-8) v 35. členu (zaupnost)  določa, da n**aročnik ne sme razkriti informacij, ki mu jih gospodarski subjekt predloži in označi kot poslovno skrivnost, če ta ali drug zakon ne določa drugače. **Ne glede na navedeno pa so javni podatki specifikacije ponujenega blaga, storitve ali gradnje in količina iz te specifikacije, cena na enoto, vrednost posamezne postavke in skupna vrednost iz ponudbe ter vsi tisti podatki, ki so vplivali na razvrstitev ponudbe v okviru drugih meril.** Pred datumom pravnomočnosti odločitve se določbe zakona, ki ureja dostop do informacij javnega značaja, ne uporabljajo.

**Test prevladujočega interesa**

Kljub temu, da so v posameznem primeru izpolnjeni pogoji za obstoj izjeme od prostega dostopa zaradi varstva poslovne skrivnosti, pa mora zavezanec v primerih, ki jih predvidevajo tretji odstavek 6. člena, kljub temu dovoliti dostop do zahtevanih informacij javnega značaja. Dovoljena je tudi uporaba testa prevladujočega interesa po drugem odstavku 6. člena ZDIJZ. **Torej se ne glede na določbe prvega odstavka 6. člena ZDIJZ, dostop do zahtevane informacije dovoli, če je javni interes glede razkritja močnejši od javnega interesa ali interesa drugih oseb za omejitev dostopa do zahtevane informacije**, **razen v taksativno naštetih primerih.[[9]](#footnote-9)**

**Obstoj informacije javnega značaja**

Na vprašanje o načinu postopanja, če z določeno dokumentacijo ne razpolagate, ker je sodelavka, ki je predmetni postopek vodila, delovno razmerje zaključila konec leta 2023, menimo, da dejstvi o ne-razpolaganju z dokumentacijo in odhod sodelavke med seboj ne moreta biti povezani, saj mora biti vsa dokumentacija organa ustrezno evidentirana. Evidenca dokumentarnega gradiva zagotavlja evidentiranje vseh dokumentov, in sicer tako, da se shranjujejo sami dokumenti, evidenčni podatki dokumenta, podatki, za katere ta uredba določa, da se dodatno evidentirajo k dokumentarnemu gradivu, ter podatki o tem, kdo in kdaj je izvajal posamezna opravila v zvezi s posameznim dokumentom (50. člen Uredbe o upravnem poslovanju[[10]](#footnote-10)). Torej, organ, ki prejme zahtevo za dostop do informacije javnega značaja najprej z vpogledom v spisovni/e seznam/e preveri ali je mogoče identificirati informacijo/dokument katero želi prosilec pridobiti, pri čemer si lahko pomaga tudi s podatki iz javno dostopnih evidenc (npr. **vpogled** v zemljiško knjigo, e-prostor, ipd..). V ta namen lahko organ vzpostavi stik tudi s prosilcem na formalen, npr. pisno ali z vabilom, ali manj formalen način, npr. po telefonu ali e-pošti. V primeru ko se prosilčeva zahteva nanaša na večji obseg informacij, pa prosilec ne ve natančno, katere so tiste informacije, s katerimi se dejansko želi seznaniti, ga organ lahko povabi na predhodni ogled in odbiranje dokumentov (**že anonimiziranih**).

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi**.** Ministrstvo namreč lahko posreduje le »neobvezno in nezavezujoče« pravno mnenje, v katerem je smiselno/splošno zajet odgovor na vaše vprašanje.

Več o obveznostih zavezancev po ZDIJZ, si lahko preberete na spletni strani Sektorja za transparentnost in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

- v vednost: \_\_\_\_\_\_\_\_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Zakon o javnem naročanju (ZJN-3), Uradni list RS, št. [91/15](https://www.uradni-list.si/glasilo-uradni-list-rs/vsebina/2015-01-3570), [14/18](https://www.uradni-list.si/glasilo-uradni-list-rs/vsebina/2018-01-0588), [121/21](https://www.uradni-list.si/glasilo-uradni-list-rs/vsebina/2021-01-2575), [10/22](https://www.uradni-list.si/glasilo-uradni-list-rs/vsebina/2022-01-0107), [74/22](https://www.uradni-list.si/glasilo-uradni-list-rs/vsebina/2022-01-1705) – odl. US, [100/22](https://www.uradni-list.si/glasilo-uradni-list-rs/vsebina/2022-01-2511) –

 ZNUZSZS, [28/23](https://www.uradni-list.si/glasilo-uradni-list-rs/vsebina/2023-01-0530) in [88/23](https://www.uradni-list.si/glasilo-uradni-list-rs/vsebina/2023-01-2599) – ZOPNN-F [↑](#footnote-ref-2)
3. 25. člen ZDIJZ. [↑](#footnote-ref-3)
4. 7. člen ZDIJZ. [↑](#footnote-ref-4)
5. 5. alineja prvega odstavka 4. člena ZPosS. [↑](#footnote-ref-5)
6. Uradni list RS, št. [24/06](https://www.uradni-list.si/glasilo-uradni-list-rs/vsebina/2006-01-0970) – uradno prečiščeno besedilo, [105/06](https://www.uradni-list.si/glasilo-uradni-list-rs/vsebina/2006-01-4487) – ZUS-1, [126/07](https://www.uradni-list.si/glasilo-uradni-list-rs/vsebina/2007-01-6415), [65/08](https://www.uradni-list.si/glasilo-uradni-list-rs/vsebina/2008-01-2816), [8/10](https://www.uradni-list.si/glasilo-uradni-list-rs/vsebina/2010-01-0251), [82/13](https://www.uradni-list.si/glasilo-uradni-list-rs/vsebina/2013-01-3034), [175/20](https://www.uradni-list.si/glasilo-uradni-list-rs/vsebina/2020-01-3096) –

 ZIUOPDVE in [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb. [↑](#footnote-ref-6)
7. Sodba Upravnega sodišča RS opr. št. IU 293/2020-21 z dne 18. 5. 2022. [↑](#footnote-ref-7)
8. Uradni list RS, št. [91/15](https://www.uradni-list.si/glasilo-uradni-list-rs/vsebina/2015-01-3570), [14/18](https://www.uradni-list.si/glasilo-uradni-list-rs/vsebina/2018-01-0588), [121/21](https://www.uradni-list.si/glasilo-uradni-list-rs/vsebina/2021-01-2575), [10/22](https://www.uradni-list.si/glasilo-uradni-list-rs/vsebina/2022-01-0107), [74/22](https://www.uradni-list.si/glasilo-uradni-list-rs/vsebina/2022-01-1705) – odl. US, [100/22](https://www.uradni-list.si/glasilo-uradni-list-rs/vsebina/2022-01-2511) – ZNUZSZS, [28/23](https://www.uradni-list.si/glasilo-uradni-list-rs/vsebina/2023-01-0530) in [88/23](https://www.uradni-list.si/glasilo-uradni-list-rs/vsebina/2023-01-2599) – ZOPNN-F. [↑](#footnote-ref-8)
9. Drugi odstavek 6. člena ZDIJZ. [↑](#footnote-ref-9)
10. Uradni list RS, št. [9/18](https://www.uradni-list.si/glasilo-uradni-list-rs/vsebina/2018-01-0353), [14/20](https://www.uradni-list.si/glasilo-uradni-list-rs/vsebina/2020-01-0461), [167/20](https://www.uradni-list.si/glasilo-uradni-list-rs/vsebina/2020-01-2919), [172/21](https://www.uradni-list.si/glasilo-uradni-list-rs/vsebina/2021-01-3363), [68/22](https://www.uradni-list.si/glasilo-uradni-list-rs/vsebina/2022-01-1605), [89/22](https://www.uradni-list.si/glasilo-uradni-list-rs/vsebina/2022-01-2236), [135/22](https://www.uradni-list.si/glasilo-uradni-list-rs/vsebina/2022-01-3243), [77/23](https://www.uradni-list.si/glasilo-uradni-list-rs/vsebina/2023-01-2419) in [24/24](https://www.uradni-list.si/glasilo-uradni-list-rs/vsebina/2024-01-0705). [↑](#footnote-ref-10)